

**Lezárult a Nébih és a MATE közös projektje: az Agrártechnológiai Nemzeti Laboratórium**

**Sikeresen lezárult az Agrártechnológiai Nemzeti Laboratórium fejlesztése a Nemzeti Élelmiszerlánc-biztonsági Hivatal (Nébih) és Magyar Agrár- és Élettudományi Egyetem (MATE) együttműködésében. Az adatalapú tudásbázisok létrehozását célul kitűző projekthez a Nemzeti Laboratórium program több mint 1,2 milliárd forint forrást biztosított.**

A Nébih és a MATE közös programjával létrejött a Nemzeti Talajtani Adatbázis. Az itt elérhető információk segítségével mind a gazdálkodók, mind a közigazgatási szervek – plusz anyagi, vagy adminisztratív teher nélkül – minden talajvédelemhez, tápanyag utánpótláshoz kapcsolódó feladatukat végre tudják hajtani. A fejlesztés révén a talajvizsgálati eredmények geokódoltan összegyűjtve is elérhetővé váltak, megkönnyítve ezzel az adatszolgáltatást. A létrejött adatbázis folyamatos bővülése pedig lehetőséget nyújt a hatósági eljárásokban kulcsszerepet játszó talajinformációs rendszer bővítésére, részletgazdag talajtérképek létrehozására. Mindezek mellett a projekt részeként létrejött egy országos szintű talajspektrális könyvtár, valamint egy erre az adatbázisra épülő talajtulajdonság-becslő szolgáltatást is kidolgozott a Nébih és a MATE.

Az Agrártechnológiai Nemzeti Laboratórium által biztosított fejlesztéseknek köszönhetően a korszerűsített analitikai háttérrel többek között pontosabban és gyorsabban meghatározhatóak a szilárd biomassza alapú minták energetikai tulajdonságai, beleértve az elemi összetételt, hamutartalmat, égéshőt, fűtőértéket és a nedvességtartalmat. Elkészült továbbá egy emissziós mobil laboratórium, amely kifejezetten a tüzelőberendezések vizsgálatára szolgál, és helyszíni mérési lehetőségeket biztosít, valamint megvalósult a növényvédő gépekre vonatkozó vizsgálati lehetőségek korszerűsítése. Ez utábbi fejlesztés magában foglalja például a szántóföldi vizsgálati területek kibővítését, a permetszer elsodródásának vizsgálatát, valamint további új módszerek fejlesztését.

A 2022-2.1.1-NL-2022-00006 azonosító számú projekt során az Agrárközgazdasági Intézet Nonprofit Kft. segítette a Nébih és a MATE munkáját. A 2024 közepén zárult fejlesztéshez a Nemzeti Kutatási és Innovációs Hivatal Nemzeti Laboratórium programja 1 215 200 080 forint támogatást biztosított.